b'\n_START_ARTICLE_\nHans Asperger\n_START_SECTION_\nBakgrunn\n_START_PARAGRAPH_\nHans Asperger ble f\xc3\xb8dt i Wien og vokste opp p\xc3\xa5 en bondeg\xc3\xa5rd som ikke l\xc3\xa5 langt fra byen.  Han hadde to yngre br\xc3\xb8dre. Asperger hadde vanskelig for \xc3\xa5 knytte vennskap og ble ansett \xc3\xa5 v\xc3\xa6re et ensomt og distansert barn. Han hadde talent for spr\xc3\xa5k og intresserte seg s\xc3\xa6rlig for den \xc3\xb8sterrikske dikteren Franz Grillparzer, hvis poesi han fremf\xc3\xb8rte flere ganger for sine uintresserte klassekamrater. Han likte \xc3\xa5 sitere seg selv og \xc3\xa5 omtale seg selv i tredje person.\n_START_SECTION_\nUtdannelse\n_START_PARAGRAPH_\nAsperger studerte medisin i Wien. Etter at han tok doktorgraden i 1931 arbeidet han som assistent ved barneklinikken ved Universit\xc3\xa4t Wien.\n_START_SECTION_\nKarriere\n_START_PARAGRAPH_\nFra 1932 ledet han den medisinpedagogiske avdelingen ved klinikken. Han ble professor i pediatri i 1962._NEWLINE_I 1944 offentliggjorde Asperger den f\xc3\xb8rste beskrivelsen av Aspergers syndrom. Han kalte selv utviklingsforstyrrelsen for \xc2\xabautistische Psychopathie\xc2\xbb. Tilstandens symptomer forekom ham \xc3\xa5 ligne p\xc3\xa5 autisme. Leo Kanners arbeider om autisme synes Asperger imidlertid antagelig ikke \xc3\xa5 ha kjent til. Aspergers f\xc3\xb8rste artikkel inneholdt beskrivelser av fire barn, Fritz, Harro, Ernst og Hellmuth, som hadde til felles en mangel p\xc3\xa5 empati, manglende evne til \xc3\xa5 knytte vennskapsb\xc3\xa5nd, forstyrrelser i blikkontakt, gestikk, mimikk og spr\xc3\xa5kbruk, intensiv beskjeftigelse med et interesseomr\xc3\xa5de og motoriske forstyrrelser. Asperger kalte barna \xc2\xabkleine Professoren\xc2\xbb (\xc2\xabsm\xc3\xa5 professorer\xc2\xbb), ettersom de hadde store og detaljerte kunnskaper om sine interesseomr\xc3\xa5der.\n_START_SECTION_\nBarneeutanasi\n_START_PARAGRAPH_\nNyere unders\xc3\xb8kelser har s\xc3\xa5dd tvil om Asperger virkelig var motstander av Hitler-regimets medisinske og sosiologiske ideologi, slik som han ofte er blitt portrettert i b\xc3\xb8ker og fagartikler. I en studie fra 2013/2014 p\xc3\xa5viste historikeren Herwig Czech at Asperger deltok i nazistenes barneeutanasi-program, noe det ble funnet ytterligere belegg for i 2018.'